Document ID: 32011R0575

KOMISIJOS REGLAMENTAS (ES) Nr. 575/2011
2011 m. birželio 16 d.
dėl pašarinių žaliavų katalogo
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 767/2009 dėl pašarų tiekimo rinkai ir naudojimo, iš dalies keičiantį Europos Parlamento ir Tarybos reglamentą (EB) Nr. 1831/2003 ir panaikinantį Tarybos direktyvą 79/373/EEB, Komisijos direktyvą 80/511/EEB, Tarybos direktyvas 82/471/EEB, 83/228/EEB, 93/74/EEB, 93/113/EB, 96/25/EB bei Komisijos sprendimą 2004/217/EB (1), ypač į jo 26 straipsnio 2 ir 3 dalis,
kadangi:
(1)
2010 m. kovo 19 d. Komisijos reglamentu (ES) Nr. 242/2010, kuriuo sudaromas Bendrijos pašarinių žaliavų katalogas (2), nustatyta pirma pašarinio žaliavų katalogo versija. Katalogas sudarytas iš pašarinių žaliavų, kurios jau yra išvardytos Direktyvos 96/25/EB priedo B dalyje ir Direktyvos 82/471/EEB priedo lentelės 2, 3 ir 4 stulpeliuose, sąrašo ir terminų žodynėlio, kuriuo perimamas Direktyvos 96/25/EB priedo A dalies IV punktas.
(2)
Atitinkami Europos pašarų verslo sektoriaus atstovai, pasikonsultavę su kitomis suinteresuotosiomis šalimis ir bendradarbiaudami su kompetentingomis nacionalinėmis valdžios institucijomis, atsižvelgdami į atitinkamą patirtį, susijusią su Europos maisto saugos tarnybos paskelbtomis nuomonėmis, ir į mokslinių bei techninių žinių pokyčius, parengė Reglamento (ES) Nr. 242/2010 pakeitimus. Šie pakeitimai - tai nauji įrašai ir esamų įrašų patobulinimas.
(3)
Komisija įvertino pateiktus pakeitimus, įsitikino, kad laikomasi Reglamento (EB) Nr. 767/2009 26 straipsnyje numatytos tvarkos ir sąlygų, ir pritaria per vertinimą patikslintiems pakeitimams.
(4)
Kadangi Reglamento (ES) Nr. 242/2010 pakeitimų yra labai daug, nuoseklumo, aiškumo ir supaprastinimo sumetimais tikslinga tą reglamentą panaikinti ir pakeisti.
(5)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Sudaromas Reglamento (EB) Nr. 767/2009 24 straipsnyje nurodytas pašarinių žaliavų katalogas, kaip nustatyta šio reglamento priede.
2 straipsnis
Reglamentas (ES) Nr. 242/2010 panaikinamas.
Nuorodos į panaikintąjį reglamentą laikomos nuorodomis į šį reglamentą.
3 straipsnis
Šis reglamentas įsigalioja dvidešimtąją dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. birželio 16 d.

Labels: 12
3
17
6